**Thomas Moore, “Forget not the Field”**

Forget not the field where they perish'd,
The truest, the last of the brave,
All gone -- and the bright hope we cherish'd
Gone with them, and quench'd in their grave!

Oh! could we from death but recover
Those hearts as they bounded before,
In the face of high heaven to fight over
That combat for freedom once more; --

Could the chain for an instant be riven
Which Tyranny flung round us then,
No, 'tis not in Man, nor in Heaven,
To let Tyranny bind it again!

But 'tis past -- and, though blazon'd in story
The name of our Victor may be,
Accurst is the march of that glory
Which treads o'er the hearts of the free.

For dearer the grave or the prison,
Illumed by one patriot name,
Than the trophies of all who have risen
On Liberty's ruins to fame.

**Vörösmarty Mihály, *El ne feledd a mezőt…***

El ne feledd a mezőt ahol ők elhulltanak, a hűk

   És a legvégsők a haza jobbjaiból

Mind odavesztenek, és odavan nagy fényü reményünk,

   Melyet tápláltunk: a sírba merűle velök.

Vajha ama sziveket a haláltól visszavehetnők

   Teljes erőben, úgy, mint dobogának elébb,

Még egyszer vérharcaidat megvíni, szabadság,

   A magas istennek színe világa előtt.

Vajha e lánc egy pillanatig meg tudna szakadni,

   Melyet a zsarnokság vas keze fűze reánk.

Oh sem az ég, sem a föld nem képes tenni, hogy azt a

   Zsarnok még egyszer visszacsatolja reánk.

De megvan. S ámbár győzőnk neve büszke nyomokban

   A történetirás lapjain égve ragyog,

Átok ül a szabadok sziveit gázolta dicsőség

   Hadjárása fölött, átok őrökre és bosszú.

Sokkal drágább a sír a börtön, melybe világot,

   Eltapodottan bár, önt el a honfi neve,

Mint minden diadaljeleik, kik hirre jutottak

   Ősi szabadságunk gyászteli romja felett.

**Petőfi Sándor, *Eszünkbe jusson***

Eszünkbe jusson, hol veszett el

Hősink utója, legjava

Mind, mind! — s ápolt fényes reményünk,

Sirjokba szállván, elhala.

Oh! nyernők vissza csak halálból

E szíveket úgy, mint előbb,

Megvíni még egyszer, szabadság!

Szent harczodat, isten előtt;

Csak egy perczig szakadna még el

Az akkor ránk vert rabbilincs:

Nem! — nincs erőszak földön, égben,

Hogy összeforrasztná megint.

De vége, vége. S bár az évlap

Kürtölje hóditónk nevét:

Átkos a diadalmenet, mely

Elhunyt szabad szivekre lép.

Sokkal becsesb a sír, vagy börtön,

Melyből egy honfinév ragyog,

Babéritoknál, ti, szabadság

Romján emelkedett nagyok.

**Arany János, *Ne feledd a tért***

Ne feledd a tért, hol ők elestek,
Az utósó s a legjobb vitézek:
Mind elmentek és kedves reményink
Velök mentek, egy sírban enyésznek.

Oh, ha visszanyernők a haláltól
A sziveket, mik előbb dobogtak,
Ujra víni a szabadság harcát
Színe előtt a magas mennyboltnak!

Pillanatra ha lehullna láncunk,
Melyet ott ránk a zsarnok szoríta:
Nincsen ember, nincsen isten, aki
Minket újra megkötözni bírna!

Vége van... de bár a történetben
Ottan áll a győző-név ragyogva,
Átkozott az a dicsőség, amely
A szabadok szíveit tapodja.

Sokkal drágább a sír és a börtön,
Melyet honfi-névnek fénye tölt meg,
Mint a győzedelmi oszlop, amit
A szabadság romjain emeltek.